b'\n_START_ARTICLE_\nHenrik L\xc3\xb8ve\n_START_SECTION_\nBiografi\n_START_PARAGRAPH_\nHenrik L\xc3\xb8ve var s\xc3\xb8n af Henrik den Stolte. Faderen d\xc3\xb8de i 1139 under kampen for at h\xc3\xa6vde sine besiddelser mod kejser Konrad 3., men hans moder Gertrud, kejser Lothars datter, forstod at f\xc3\xb8re hans sag s\xc3\xa5 vel, at han ved udsoningen i 1142 ganske vist m\xc3\xa5tte afst\xc3\xa5 Bayern, men beholdt Sachsen med undtagelse af Nordmark (Brandenburg). I 1151 optog han p\xc3\xa5 ny kampen og angreb Bayern. \xc3\x85ret efter d\xc3\xb8de kejseren og efterfulgtes af Henrik L\xc3\xb8ves f\xc3\xa6tter og ven Frederik Barbarossa, til hvem han straks tr\xc3\xa5dte i et godt forhold. Han ledsagede Frederik p\xc3\xa5 dennes f\xc3\xb8rste tog til Italien, hvor sakserne udgjorde halvdelen af den kejserlige h\xc3\xa6r, og fik efter sin hjemkomst Bayern tilbage (1155), dog s\xc3\xa5ledes at \xc3\x98strig afstodes og fra nu af dannede et eget hertugd\xc3\xb8mme. _NEWLINE_I Bayern lagde han grunden til det senere M\xc3\xbcnchen, men Sachsen var dog hovedlandet, og med en kraftig og hensynsl\xc3\xb8s energi s\xc3\xb8gte Henrik L\xc3\xb8ve at undertvinge sine naboer, de hedenske vender, mod hvilke han havde taget korset under det 2. korstog 1147. Den egentlige kamp begyndte 1160, og 1164 var obotritternes land erobret indtil Peene-ploden. Da fyrsten Pribislav i 1166 underkastede sig, fik han imidlertid den \xc3\xb8stlige del tilbage som len. Under st\xc3\xb8rste delen af kampen havde Henrik L\xc3\xb8ve v\xc3\xa6ret allieret med Valdemar den Store, men viste sig ofte som en yderst up\xc3\xa5lidelig forbundsf\xc3\xa6lle, der sikrede sig selv "l\xc3\xb8vens part" og ikke tog i bet\xc3\xa6nkning at slippe venderne l\xc3\xb8s p\xc3\xa5 de danske, n\xc3\xa5r disse blev ham for m\xc3\xa6gtige. Det erobrede land kristnedes og koloniseredes, og talrige st\xc3\xa6der anlagdes, fx L\xc3\xbcbeck, som Henrik L\xc3\xb8ve 1158 tog fra sin vasal, grev Adolf af Holsten. De vendiske bisper blev ganske afh\xc3\xa6ngige af Henrik L\xc3\xb8ve, der havde f\xc3\xa5et investituren overdraget, og ogs\xc3\xa5 i det egentlige Sachsen s\xc3\xb8gte han at bringe greverne og kirken ind under sig. _NEWLINE_Henrik L\xc3\xb8ves anseelse steg ved hans \xc3\xa6gteskab med Mathilde, en datter af Henrik 2. af England; da han 1172 foretog et korstog til Jerusalem, modtoges han overalt med kongelig \xc3\xa6re. I virkeligheden gav hans magt ikke kejserens meget efter: hans herred\xc3\xb8mme n\xc3\xa5ede fra Alperne til Nords\xc3\xb8en, og med stolthed kunne han i sit yndlingsopholdssted Braunschweig lade oprejse den endnu bevarede malml\xc3\xb8ve som sit symbol. _NEWLINE_Forholdet til Frederik Barbarossa havde hidtil v\xc3\xa6ret godt, men i 1176 n\xc3\xa6gtede Henrik L\xc3\xb8ve at f\xc3\xb8lge ham p\xc3\xa5 hans tog mod de lombardiske st\xc3\xa6der og fastholdt sin v\xc3\xa6gring ved en sammenkomst. F\xc3\xb8lgen blev, at kejseren tabte slaget ved Leguano, men ikke desto mindre s\xc3\xb8gte han at undg\xc3\xa5 et brud, indtil endelig Henrik L\xc3\xb8ves mange fjender blandt fyrsterne og de saksiske storm\xc3\xa6nd bev\xc3\xa6gede ham til at skride ind. Henrik L\xc3\xb8ve indst\xc3\xa6vnedes til at forsvare sig for en rigsdag, og da han trods gentagne p\xc3\xa5bud ikke indfandt sig, lystes han 1180 i Achten, og Bayern gaves til Otto af Wittelbach, mens Sachsen blev delt mellem Bernhard af Anhalt og \xc3\xa6rkebispen af K\xc3\xb6ln, hvem Westfalen tilfaldt. Trods en h\xc3\xa5rdnakket modstand m\xc3\xa5tte Henrik L\xc3\xb8ve 1181 falde til f\xc3\xb8je og ydmyge sig, hvor efter han forvistes og forel\xc3\xb8big begav sig til England. _NEWLINE_Da Frederik Barbarossa var draget af sted p\xc3\xa5 det tredje korstog, kom Henrik L\xc3\xb8ve atter til Tyskland i 1189, erobrede n\xc3\xa6sten hele Holsten fra sin fordums vasal grev Adolf, men blev senere sl\xc3\xa5et og fik ved et forlig i 1190 kun sine arvegodser tilbage, lige som han m\xc3\xa5tte give sine to s\xc3\xb8nner, Henrik og Lothar, som gidsler. Fejderne i Sachsen vedblev imidlertid og antog snart karakteren af en sammensv\xc3\xa6rgelse mod kejser Henrik 6., men marts 1194 m\xc3\xa5tte Henrik L\xc3\xb8ve dog endelig falde til f\xc3\xb8je og levede fra nu af rolig p\xc3\xa5 sin borg i Braunschweig.'